HR Službeni list Europske unije C 351/24

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 351/12)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE VEĆE IZMJENE SPECIFIKACIJE PROIZVODA ZAŠTIĆENE OZNAKE IZVORNOSTI ILI ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„CARCIOFO SPINOSO DI SARDEGNA”

EU br.: IT-PDO-0105-01325 – 7.4.2015

ZOI ( X ) ZOZP ( )

1. Skupina koja podnosi zahtjev i pravni interes

Consorzio di Tutela del Carciofo Spinoso di Sardegna D.O.P. Corso Europa 33 07039 Valledoria (SS) ITALIA Tel./Telefaks +39 079582248 E-pošta: carcspindisardegna@tiscali.it

Consorzio di Tutela del Carciofo Spinoso di Sardegna D.O.P. ovlašten je podnijeti zahtjev za izmjenu u skladu s člankom 13. stavkom 1. odluke Decreto del Ministero delle politiche agricole alimentari e forestali br. 12511 od 14.10.2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☐ Naziv proizvoda — ☒ Opis proizvoda — ☐ Zemljopisno područje — ☐ Dokaz o podrijetlu — ☒ Metoda proizvodnje — ☒ Povezanost — ☐ Označivanje — ☒ Ostalo (Pakiranje)

4. Vrsta izmjene

— ☒ Izmjena specifikacije registriranog ZOI-ja/ZOZP-a koja se ne može smatrati manjom u smislu članka 53. stavka 2. trećeg podstavka Uredbe (EU) br. 1151/2012. — ☐ Izmjena specifikacije registriranog ZOI-ja/ZOZP-a za koji nije objavljen jedinstveni dokument (ili jednakovrijedni dokument), koja se ne može smatrati manjom u smislu članka 53. stavka 2. trećeg podstavka Uredbe (EU) br. 1151/2012.

5. Izmjena (izmjene)

Opis proizvoda

U članku 2. specifikacije potrebno je izmijeniti sljedeći tekst:

„Boja: zelena sa širokim, postupno tamnijim ljubičasto-smećkastim dijelovima.”

i zamijeniti ga sljedećim tekstom:

„Boja: zelena, katkad sa širokim, postupno tamnijim ljubičasto-smećkastim dijelovima.”

Ta je izmjena potrebna jer ti postupno tamniji dijelovi, iako su prisutni, mogu katkad biti manje uočljivi jer se njihova blaga nijansa ne ističe dovoljno u odnosu na osnovnu boju brakteja. Ta posebnost mogla bi otežati procjenu i tumačenje rezultata tijekom nadzora sukladnosti proizvoda.

Potrebno je brisati stavak u nastavku koji se odnosi na kemijska svojstva ZOI-ja „Carciofo Spinoso di Sardegna”:

„Željezo: najmanje 0,80 mg na 100 g svježe tvari.”.

Analizom razlika u sadržaju željeza (Fe) u glavicama provedenom na proizvodima iz 2012. – 2013. i uspoređenom s proizvodima iz 2013. – 2014., pokazale su se znatne razlike (P < 0,001) između prosječnih vrijednosti koje su za razdoblje 2012. – 2013. iznosile 0,55 +/– 0,17 mg/100 g, a za razdoblje 2013. – 2014. 1,25 +/– 0,54.

Činjenica da se sadržaj željeza u biljnim tkivima razlikuje iz godine u godinu može se objasniti različitim meteorološkim uvjetima, osobito raspodjelom padalina koje mogu utjecati na prisutnost željeza u tlu.

Stoga sadržaj željeza ne može služiti kao parametar za karakterizaciju proizvedene artičoke sa ZOI-jem „Carciofo Spinoso di Sardegna” jer je riječ o vrlo promjenjivom parametru pa postoji opasnost da bi se time onemogućilo certificiranje proizvoda dobivenog u skladu sa svim uputama iz specifikacije proizvoda. Stoga je potrebno izmijeniti članak 2. specifikacije brisanjem sadržaja željeza iz kemijskih svojstava proizvoda.

Metoda proizvodnje

U članku 5. specifikacije potrebno je izmijeniti sljedeći tekst:

„Gustoća uzgoja iznosi od 0,7 do 1,2 biljke po m2”

i zamijeniti ga sljedećim tekstom:

„Gustoća nasada iznosi od 0,6 do 1,2 biljke po m2. Biljke se sade svake godine ili svakih nekoliko godina.”

Proširivanje razmaka sadnje kojim se smanjuje broj biljaka po kvadratnom metru potrebno je zbog operativnih zahtjeva povezanih s upravljanjem uzgojem, mehanizacijom na gospodarstvima te s potrebnom racionalizacijom i poboljšanjem održivosti zaštite nasada. Proširenjem udaljenosti između redova omogućuje se bolje kretanje pomoćnih strojeva za berbu, pojednostavnjuju se postupci plijevljenja i smanjuje se bujanje korova. Manjim brojem biljaka po kvadratnom metru omogućuje se i učinkovitije upravljanje svakom biljkom i povećava se njezina produktivnost, osobito kada se upotrebljavaju poboljšani klonovi koji su dobiveni tehnikama mikropropagacije i uglavnom su snažniji.

Naposljetku, tom se praksom može smanjiti pojava bolesti poput plamenjače, pepelnice i sive plijesni te ujedno poboljšati prozračivanje unutar nasada, smanjiti postupke za zaštitu nasada i povećati njihovu učinkovitost.

Povezanost

Zatraženo brisanje parametra u pogledu željeza iz analize njegova sadržaja ne utječe na posebnost artičoke „Carciofo Spinoso di Sardegna”. Artičoka „Carciofo Spinoso di Sardegna” posebno se razlikuje od drugih artičoka svojim uravnoteženim okusom kojim se odlikuje zahvaljujući sadržaju ugljikohidrata i polifenola te niskom sadržaju natrija. Zbog tih elemenata, artičoke „Carciofo Spinoso di Sardegna” oduvijek su se mogle jesti sirove, a po toj se posebnosti ističe naziv i njegova povezanost s proizvodnim područjem.

Pakiranje

Sljedeći stavak:

„Artičoka ‚Carciofo Spinoso di Sardegna’ stavlja se u prodaju u zatvorenim spremnicima navedenima u nastavku na kojima mora biti istaknut logotip:

— pladnjevi koji sadržavaju od 2 do 12 cijelih i/ili odrezanih glavica,

— košare od materijala za prehrambenu namjenu zapremnine od 500 g do 5 kg,

— drvene, kartonske ili plastične kutije za prehrambenu namjenu koje sadržavaju od 4 do 60 glavica.”

izmijenjen je kako slijedi:

„Artičoka ‚Carciofo Spinoso di Sardegna’ stavlja se u prodaju u zatvorenim ili otvorenim spremnicima navedenima u nastavku na kojima mora biti istaknut logotip:

Zatvoreni spremnici:

— pladnjevi koji sadržavaju od 2 do 12 cijelih i/ili odrezanih glavica,

— košare od materijala za prehrambenu namjenu zapremnine od 500 g do 5 kg,

— drvene, kartonske ili plastične kutije za prehrambenu namjenu koje sadržavaju od 1 do 60 glavica, sa stabljikom ili bez nje, dimenzija prilagođenih broju glavica koje sadržava svaka vrsta spremnika.

Otvoreni spremnici:

— pakiranja koja sadržavaju od 1 do 6 cijelih glavica na kojima se nalazi plastična vezica za prehrambenu namjenu kojom se onemogućuju neovlašteni zahvati. Vezicom se obavija jedna ili više glavica, ali ne više od šest glavica. Na vezici se nalazi logotip oznake i svi podatci predviđeni specifikacijom proizvoda.”

Zahtjevi za izmjenu u pogledu pakiranja i ambalaže potrebni su kako bi se ispunili zahtjevi tržišta koje se neprestano mijenja te kako bi se osigurao snažniji proboj na tržište velikih distributera na kojem je artičoka „Carciofo Spinoso di Sardegna” danas slabo prisutna osobito zbog dosadašnjih načina pakiranja. Izmjenom se predviđa uvođenje pakiranja po komadu, zamjena pojma „kutija” općenitijim navodom kako bi se dopustile i druge vrste zatvorenog pakiranja kao što su na primjer vrećice ili flowpack i naposljetku vrste otvorene ambalaže koje omogućuju stavljanje artičoke „Carciofo Spinoso di Sardegna” na tržište po glavici ili u stručcima (svaki stručak može sadržavati do šest glavica).

JEDINSTVENI DOKUMENT

„CARCIOFO SPINOSO DI SARDEGNA”

EU br.: IT-PDO-0105-01325 – 7.4.2015

ZOI ( X ) ZOZP ( )

1. Naziv

„Carciofo Spinoso di Sardegna”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni.

3.2. Opis proizvoda na koji se odnosi naziv iz točke 1.

Artičoka „Carciofo Spinoso di Sardegna” dobiva se od lokalnog ekotipa „spinoso sardo” koji pripada botaničkoj vrsti Cynara scolymus i odlikuje se sljedećim morfološkim posebnostima: rizomatska višegodišnja biljka srednje veličine čija se glavna glavica nalazi na visini od 45 do 70 cm, uspravnog rasta, visoke sposobnosti proizvodnje peluda, postupne proizvodnje; bodljikava zelenog lišća srednjih dimenzija i visoke heterofilije koja se očituje prisutnošću brojnih listova cjelovite plojke i ostalih krpastih ili češće perastih listova; duguljasta stožasta glavica, srednje kompaktna, najmanje visine od 6 cm i promjera od 6 do 13 cm; velike duguljaste vanjske brakteje zelene boje katkad sa širokim, postupno tamnijim ljubičasto-smećkastim dijelovima, sa šiljastim vrškom koji završava žutim trnom; unutarnje brakteje zagasite žute boje s ljubičastim žilicama; peteljkom duljine od 10 do 40 cm (na temelju odstupanja odobrenog Uredbom (EZ) br. 1466/2003) i prosječne debljine od 1 do 3,5 cm.

Artičoka sa ZOI-jem „Carciofo Spinoso di Sardegna” mora imati sljedeća svojstva:

Fizička: oblik: srednje kompaktna duguljasta stožasta glavica; boja: zelena katkad sa širokim, postupno tamnijim ljubičasto-smećkastim dijelovima; prisutnost žutog trnja na braktejama; struktura stabljike: unutarnji dio blago vlaknast, mekan i jestiv; jestivi dio: najmanje 30 % težine svježe glavice.

Kemijska: najmanji sadržaj ugljikohidrata od 2,5 g na 100 g svježe tvari; najmanji sadržaj polifenola od 50 mg na 100 g svježe tvari; natrij: najviše 0,125 g na 100 g svježe tvari.

Organoleptička: miris: intenzivan miris divlje artičoke i cvijeća; konzistencija: mesnate brakteje istodobno mekanog i hrskavog dna; okus: naglašen te uravnoteženo gorak i slatkast zbog polifenolnih spojeva i cinarina; trpkost: prisutnost tanina, prirodnih tvari artičoke, slabo se osjeća zbog prevladavajućih slatkih okusa zahvaljujući visokom udjelu ugljikohidrata. Ne samo glavice nego i stabljike artičoke „Carciofo Spinoso di Sardegna” tradicionalno se jedu sirove, što omogućuje bolju apsorpciju hranjivih tvari iz proizvoda. Samo artičoke „Carciofo Spinoso di Sardegna” koje pripadaju komercijalnim kategorijama „ekstra” i „I” mogu se priznati kao ZOI.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Svi postupci proizvodnje artičoke „Carciofo Spinoso di Sardegna” provode se na području određenom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Kako bi se artičoke „Carciofo Spinoso di Sardegna” mogle jesti sirove, zbog njihove velike sklonosti kvarenju koja se očituje u gubitku svojstava svježine, sjaja i jedrosti glavice, stabljike i lišća, potrebno je što više smanjiti rukovanje i započeti pakiranje odmah nakon berbe. Tom obvezom jamči se sigurna prednost u pogledu svježine jer se njome smanjuje oksidacija i izlučivanje vlage kojima bi u suprotnom slučaju proizvod bio podložan, čime bi se izmijenila njegova fizička, organoleptička i kemijska svojstva.

Artičoka „Carciofo Spinoso di Sardegna” stavlja se u prodaju u zatvorenim ili otvorenim spremnicima navedenima u nastavku, na kojima mora biti istaknut logotip:

Zatvoreni spremnici:

— pladnjevi koji sadržavaju od 1 do 12 cijelih i/ili odrezanih glavica,

— košare od materijala za prehrambenu namjenu zapremnine od 500 g do 5 kg,

— drvene, kartonske ili plastične kutije za prehrambenu namjenu koje sadržavaju od 1 do 60 glavica, sa stabljikom ili bez nje, dimenzija prilagođenih broju glavica koje sadržava svaka vrsta spremnika.

Otvoreni spremnici:

— pakiranja koja sadržavaju od 1 do 6 cijelih glavica na kojima se nalazi plastična vezica za prehrambenu namjenu kojom se onemogućuju neovlašteni zahvati. Vezicom se obavija jedna ili više glavica, ali ne više od šest glavica. Na vezici se nalazi logotip oznake i svi podatci predviđeni specifikacijom proizvoda.

Dopušteni su i materijali koji se važećim zakonodavstvom Zajednice smatraju prikladnima za pakiranje proizvoda. Svako pakiranje mora sadržavati artičoke „Carciofo Spinoso di Sardegna” koje pripadaju istoj kategoriji proizvoda. Vidljivi dio sadržaja pakiranja mora biti reprezentativan za čitavo pakiranje.

3.6. Posebna pravila za označivanje proizvoda na koji se odnosi registrirani naziv

Na etiketama koje se stavljaju na spremnike moraju se nalaziti: oznake „Carciofo Spinoso di Sardegna” i „DOP” te logotip Zajednice; kategorija „ekstra” ili „I”; veličina; broj glavica; svi ostali navodi predviđeni važećim zakonima; logotip.

Na logotipu naziva prikazana je stilizirana čovjekolika bodljikava artičoka: zahvaljujući nacrtanom osmijehu, glava biljke podsjeća na pravu glavu, a listovi podsjećaju na raširene ruke koje označavaju prijateljstvo i dobrodošlicu. Tim se logotipom šalje poruka da je unatoč bodljikavom izgledu riječ o proizvodu slatkog okusa.

Oznaka ZOI mora na etiketi biti istaknuta jasnim, neizbrisivim slovima, a njezina boja mora biti u uočljivom kontrastu s bojom etikete tako da se može jasno razlikovati od svih ostalih navoda koji mogu biti ispisani dvostruko manjim slovima od slova upotrijebljenih za oznaku ZOI. Zabranjeno je dodavanje bilo kakvog pridjevka koji nije izričito predviđen, dok je dopuštena upotreba tvrtki društava i privatnih robnih marki pod uvjetom da nemaju nikakvo pohvalno značenje i ne mogu dovesti potrošača u zabludu.

4. Sažeta definicija zemljopisnog područja

Artičoka „Carciofo Spinoso di Sardegna” mora se uzgajati i pakirati na proizvodnim područjima u sljedećim općinama:

Pokrajina Cagliari: Assemini, Assemini Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant’ Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A.), Ussana, Uta, Villanovafranca, Villaputzu, Villasimius, Villasor, Villaspeciosa.

Pokrajina Carbonia-Iglesias: Giba, Masainas, Piscinas, San Giovanni Suergiu, Santadi, Sant’Anna Arresi, Tratalias, Villaperuccio.

Pokrajina Medio Campidano: Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro, Villamar.

Pokrajina Oristano: Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani, Zerfaliu.

Pokrajina Nuoro: Dorgali, Galtellì, Irgoli, Loculi, Onifai, Orosei, Posada, Siniscola, Torpè.

Pokrajina Ogliastra: Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia, Tortolì.

Pokrajina Sassari: Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso, Tissi.

Pokrajina Olbia-Tempio: Badesi, Budoni, San Teodoro.

Prethodno navedeno područje proizvodnje odgovara tradicionalnom području uzgoja artičoke „Carciofo Spinoso di Sardegna”. Ta područja odlikuju se svim pedoklimatskim svojstvima prikladnima za uzgoj te su na njima okupljena iskustva i tradicije te sve tehničke vještine kojima se jamče karakteristike proizvoda.

5. Povezanost sa zemljopisnim područjem

Sva tla obuhvaćena područjem proizvodnje iz točke 4. na kojem se uzgaja artičoka „Carciofo Spinoso di Sardegna” aluvijalnog su podrijetla, svježa su, bogata fosforom, željezom, magnezijem, kalcijem, kalijem i organskim tvarima te su uglavnom neutralna ili blago subalkalna.

Prosječna temperatura zimi iznosi 11,3 °C i ljeti oko 24 °C. Mraz je izrazito rijedak, a snijega ima tek iznimno. Kiše su tijekom godine vrlo nepravilno raspoređene te zimi dosežu vrhunac, a ljeti ih gotovo uopće nema.

Posebna su svojstva artičoke „Carciofo Spinoso di Sardegna” blaga trpkost, ugodan okus zbog uravnoteženog spoja gorčine i slatkoće te mekoća mesa koja pogoduje konzumaciji sirovog proizvoda. Ostala su svojstva visok udio polifenola i ostalih hranjivih tvari te osobito niski udjeli natrija.

Konačno, posljednji je, ali ne i manje važan element posebna građa glavice s tijesno priljubljenim braktejama čime se artičoka štiti od prodiranja stranih štetnih tvari te se time jamči njezina cjelovitost.

Svojstva kojima se opravdava zahtjev za priznavanje artičoke „Carciofo Spinoso di Sardegna” kao ZOI-ja te po kojima se ona razlikuje od ostalih proizvoda iste kategorije jesu sljedeća: smanjena trpkost, ugodan okus zbog uravnoteženog spoja gorčine i slatkoće, mekoća mesa koja pogoduje konzumaciji sirovog proizvoda, visok udio hranjivih tvari koje pospješuju pročišćivanje organizma (diuretičko djelovanje, detoksikacija jetre, smanjenje razine kolesterola u krvi), velika količina ugljikohidrata, mineralne soli, željezo, kalij, fosfor i različite vrste vitamina, posebno vitamini skupine A.

Te posebnosti proizlaze iz uske povezanosti s područjem otoka koje je posebno prilagođeno proizvodnji zbog svojih tradicionalnih uzgojnih tehnika te zbog povoljnih pedoklimatskih i morfoloških uvjeta. Zbog visokog sadržaja kalcija, magnezija i kalija u velikoj većini tala na kojima se uzgaja, artičoka je otporna na stresne uvjete koji su posljedica visokih temperatura i niske relativne vlažnosti. Jednako tako, ta „svježa”, duboka tla, uglavnom aluvijalnog podrijetla i u kojima se voda ne zadržava, optimalna su za izmjenu tvari te biljke iz njih mogu u potpunosti apsorbirati fosfor, željezo, kalij i ostale mineralne soli, tvari koje artičoki „Carciofo Spinoso di Sardegna” daju njezina posebna svojstva.

Klimatski čimbenici utječu na kvalitetu artičoke „Carciofo Spinoso di Sardegna” jer utječu na glavne funkcije biljke, poput fotosinteze ili apsorpcije vode i hranjivih tvari. Za kvalitativna svojstva artičoke „Carciofo Spinoso di Sardegna” bitan je klimatski čimbenik svjetlost i osobito broj sunčanih sati koji čak i tijekom zimskih mjeseci utječe na proizvodnju rezervnih tvari, poput ugljikohidrata, koji utječu na okus artičoke i zbog kojih je artičoka posebno prikladna za konzumaciju u sirovu stanju. Također treba napomenuti da je broj sunčanih sati na cijelom proizvodnom području ujednačen jer razlike u nadmorskoj visini između sjevernijih i južnijih uzgojnih područja ne utječu na pogodan razvoj biljke.

Osim tih bitnih okolišnih svojstava područja i čovjek sa svojim tradicijama, iskustvom i vještinama omogućuje odabir najboljih artičoka ručnim postupcima berbe, razvrstavanja i određivanja veličine. Postupci zvani dicioccatura (uklanjanje stabljika na kojima su rasle glavice) i scarducciatura (ručno uklanjanje malih suvišnih glavica) koje provodi visokospecijalizirano lokalno osoblje pridonose dobivanju željenog proizvoda. Prirodna prikladnost artičoke „Carciofo Spinoso di Sardegna” za konzumaciju u sirovu stanju naglašena je optimalnim spojem agronomskih čimbenika, odnosno vremena sadnje, gustoće nasada, razumne upotrebe navodnjavanja, gnojidbe i sredstava za fitosanitarnu zaštitu, koje čovjek pametno upotrebljava te ograničenog životnog vijeka nasada artičoke od jedne do tri godine zbog čega su biljke posebno snažne.

S povijesnog gledišta proizvodnja, uzgoj artičoke i, konkretnije, njezina povezanost s okolišem potječu iz feničkog doba te su se stoljećima održali sve do danas kada predstavljaju jednu od temeljnih poljoprivrednih djelatnosti otoka i zemlje. Pisana svjedočanstva o prisutnosti artičoke na Sardiniji javljaju se od druge polovice 18. stoljeća u djelu „Agricoltura di Sardegna” objavljenom 1780. u kojem je autor Andrea Manca dell’Arca, plemić iz Sassarija, jedan odlomak naslovio „Cardo e Carciofo. Propagazione. Varietà. Coltivazione. Uso.”. Dokazi o postojanju artičoke „Carciofo Spinoso di Sardegna” u prvim desetljećima prošlog stoljeća mogu se naći i u djelu Maxa Leopolda Wagnera „Das ländliche Leben Sardiniens im Spiegel der Sprache” objavljenom 1921. u Heidelbergu u Njemačkoj. Od prvih desetljeća 20. stoljeća na otoku dolazi do velike obnove poljoprivrede i artičoka se s proizvodnje namijenjene osobnoj konzumaciji preusmjerava na specijaliziranu proizvodnju usmjerenu na nacionalna i međunarodna tržišta. Tijekom tog razdoblja velikog komercijalnog razvoja širi se ugled artičoke „Carciofo Spinoso di Sardegna”. Naime, artičoka se na tržnicama poluotoka zasigurno nije prodavala anonimno. Sardinsko podrijetlo zapravo je od početka 20. stoljeća bilo jamstvo kvalitete i podrijetla, cijenjenog i traženog među potrošačima, kao što proizlazi iz brojnih izvora. Povijesno podrijetlo proizvoda navelo je potrošače da artičoku „Carciofo Spinoso di Sardegna” s vremenom poistovjećuju s predodžbom same Sardinije do te mjere da se naziv artičoke „Carciofo Spinoso di Sardegna” nalazi na jelovnicima raznih restorana, na etiketama proizvoda i u trgovinskim dokumentima. Stoga se ukazala potreba da se odrede formalna pravila o upotrebi tog naziva kako bi se stvorila neraskidiva povezanost svojstava proizvoda i sardinskog područja te da se potrošači zaštite od moguće nepravilne i nedopuštene upotrebe.

Upućivanje na objavu specifikacije

(članak 6. stavak 1. drugi podstavak Uredbe)

Ministarstvo je pokrenulo nacionalni postupak prigovora objavom prijedloga za izmjenu specifikacije ZOI-ja „Carciofo Spinoso di Sardegna” u Službenom listu Talijanske Republike br. 42 od 20.2.2015.

Pročišćeni tekst specifikacije dostupan je na sljedećem web-mjestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Prodotti DOP e IGP” (u gornjem desnom uglu zaslona) i zatim na „Prodotti DOP IGP e STG” (na lijevoj strani zaslona) te naposljetku na „Disciplinari di Produzione all’esame dell’UE” (Specifikacije podnesene na razmatranje EU-u).

(1) SL L 343, 14.12.2012., str. 1.